Profesii

Din mai bine de 10.000 de locuri de muncă formate în perioada 2008-2013 în domeniul informaţii şi comunicaţii, peste 6.200 s-au creat în Cluj, arată cele mai recente date de la Statistică. Astfel, la finalul anului 2013 Clujul avea aproape 11.700 de softişti, dublu faţă de anul 2008, dinamică record la nivel naţional. În cei cinci ani analizaţi, Bucureştiul, de exemplu, a pierdut peste 3.000 de oameni din acest domeniu, dar rămâne lider incontestabil ca număr de joburi în informaţii şi comunicaţii.

Foarte puţine domenii economice au depăşit criza cu mai mulţi angajaţi faţă de câţi aveau în 2008, în zorii prăbuşirii Lehman Brothers, scânteia care a determinat un val de recesiune la nivel mondial.

Datele de la Institutul Naţional de Statistică (INS) arată că din industrie au fost rase peste 250.000 de locuri de muncă în intervalul 2008-2013, industria prelucrătoare a fost obligată să renunţe la peste 215.000 de angajaţi, iar din construcţii au dispărut mai bine de 91.000 de angajaţi. Totuşi, în perioada 2008-2013 au fost şi unele domenii în care s-au creat noi locuri de muncă, două dintre cele mai importante fiind activităţile de servicii administrative şi activităţile de servicii suport, respectiv domeniul informaţiilor şi comunicaţiilor.